РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/262-19

1. новембар 2019. године

Б е о г р а д

ЗАПИСНИК

51. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 22. ОКТОБРА 2019. ГОДИНЕ

 Седница је почела у 13 часова и 10 минута.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Александра Томић, Станислава Јаношевић, Александар Стевановић, Зоран Бојанић, Снежана Р. Петровић, Ана Чарапић и Горица Гајић.

 Седници је присуствовала Снежана Пауновић (заменик члана Одбора Новице Тончева) и Милимир Вујадиновић (заменик члана Одбора Јелене Мијатовић).

 Седници нису присуствовали чланови Одбора: Владимир Маринковић, Студенка Стојановић, Томислав Љубеновић, Дејан Николић, Иван Костић, Војислав Вујић и Здравко Станковић, нити њихови заменици.

 Седници су, на позив председника, из Министарства трговине, туризма и телекомуникација присуствовали Оливера Јоцић, помоћник министра, Јасмина Роскић, начелник Одељења, Јелена Дрењанин, самостални саветник и Вера Деспотовић, виши саветник.

 На предлог председника, Одбор је већином гласова утврдио следећи

Д н е в н и р е д

1. Разматрање Предлога закона о изменама и допунама Закона о општој безбедности производа у начелу, који је поднела Влада (број 011-2679/17 од 26. септембра 2017. године);
2. Разматрање Предлога закона о изменама и допунама Закона о извозу и увозу робе двоструке намене у начелу, који је поднела Влада (број 011-3341/18 од 26. октобра 2018. године);
3. Разно.

Прва тачка дневног реда – **Предлог закона о изменама и допунама Закона о општој безбедности производа, у начелу**

 Одбор је размотрио Предлог закона о изменама и допунама Закона о општој безбедности производа у начелу и поднео Извештај Народној скупштини.

 У уводним напоменама Вера Деспотовић, виши саветник у Сектору за тржишну инспекцију Министарства трговине, туризма и телекомуникација, представила је Предлог закона. Предлог закона подржава слободан проток робе са једне стране, а са друге стране обезбеђује висок ниво заштите безбедности и здравља потрошача и заштиту животне средине која је од јавног интереса. Проток робе се ограничава само у тим случајевима. Основни принципи надзора подразумевају комуникацију органа за надзор са привредним субјектима. То је нови приступ у тржишном надзору, с обзиром да се ради о надзору илегалне трговине. Сваки надзор мора бити избалансиран, у доброј мери и потребном обиму. Привредници, уколико је потребно да предузму неку меру ограничења могу је предузети и сами, а органи тржишног надзора су ту да им помогну. Предлогом закона се прецизира та комуникација између органа тржишног надзора и привредних субјеката. Поред тога, терминолошки се прецизирају одређени појмови који су се у примени важећег Закона појавили као недовољно јасни, као и критеријуми за оцењивање усаглашености производа са општим захтевом за безбедност производа. То чини овај закон хоризонталним прописом и мора се имати у виду секторско законодавство. Привредници и произвођачи познају техничко законодавство које регулише област производње којом се баве. Предлог закона је усаглашен са техничким захтевима за одређене производе, што је претпоставка да је производ безбедан. Али, постоји обавеза привредних субјеката да сами врше процену ризика, да разматрају пријаве потрошача и да, у том смислу, буду спремни да реагују уколико се испостави да тај производ, иако је безбедан, има неки проблем, јер може доћи до предузимања мера из предострожности, ради заштите потрошача. Предлогом закона се прецизира и подела надлежности између Министарства трговине, туризма и телекомуникација, односно тржишне инспекције, и Министарства здравља, односно инспекције из области здравља, која такође примењује овај Закон, јер се он односи на низ потошачких производа важних за здравље грађана. Прецизиране су и казнене одредбе. Била је изозстављена одредба о кажњавању физичких лица, тако да се Предлогом закона у исти положај доводе правна и физичка лица у погледу одговорности.

 У дискусији је постављено питање да ли су обмањујући производи карактеристични само за прехрамбене производе. Изнето је мишљење да изменама и допуама Закона треба да се прецизирају не само прехрамбени обмањујући производи, већ и производи хемијске индустрије, козметике, техничке робе, којима је наше тржиште преплављено. Такође је постављено питање да ли је производња наших производа који се извозе у Европску унију и који су предмет инспекције ЕУ, стандардизована на начин који захтева то тржиште.

 У одговору на постављена питања, Вера Деспотовић је истакла да се овај закон односи само на производе који нису храна, а својим изгледом, обликом, бојом, паковањем и мирисом подсећају на храну. Ради се о преузимању прописа ЕУ који се односе на те производе, које претежно користе деца - Директиви ЕЗ о општој безбедности производа (2001/95/ЕЗ) и Директиви ЕЕЗ о обмањујућим производима (87/357/ЕЕЗ). Навела је пример гумице за брисање графитне оловке у облику и са мирисом јагоде, који могу својим изгледом и мирисом навести децу на помисао да их могу конзумирати, што може довести до гушења или тровања. Министарство трговине је надлежно само за уређивање услова безбедности непрехрамбених производа и ту врсту ризика који су најсроднији по својој имплементацији са другим потрошачким производима који нису храна и који се надзиру кроз овај закон. Други производи који могу бити обмањујући, предмет су уређења других закона. Инфраструктура квалитета, стандардизација и акредитација су услови за примену овог закона. Из тог разлога је Министарство трговине, туризма и телекомуникација водило рачуна да, кроз преузимање европског законодавства, одредбе буду примењиве у мери у којој је код нас ниво развоја инфраструктуре квалитета, стандардизације и акредитације, достигнут.

 У дискусији су учествовале Горица Гајић и Вера Деспотовић.

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о општој безбедности производа у начелу, у начелу.

 За известиоца Одбора на седници Народне скупштине одређена је Снежана Б. Петровић, председник Одбора.

Друга тачка дневног реда: **Предлог закона о изменама и допунама Закона о извозу и увозу робе двоструке намене, у начелу**

 У уводном излагању, Јасмина Роскић изнела је да је Предлог закона скоро три године у скупштинској процедури, а претходно је његова припрема трајала две године. Доношењем закона растеретиће се привреда Србије, која је остала једина држава у Европи која контролише увоз робе двоструке намене. Привредни субјекти су били изложени процедури прибављања дозвола за увоз, која је трајала око месец дана. Привредници су плаћали административну таксу за издавање дозволе за увоз у износу од око 100 евра у динарској противвредности. На то су указивали инвеститори из ЕУ који су имали обавезу да прибаве дозволе за извоз машина или сировина за производњу робе двоструке намене у својим земљама. Имајући у виду да таква обавеза не постоји ни у једној европској држави, инострани привредни субјекти превиђали су ову обавезу, те су честе биле интервенције дипломатским каналима. Други важан разлог за предлагање овог закона је усклађивање са одредбама обавезујуће Регулативе 428/2009 у смислу дефиниција и процедуре издавања дозвола за извоз и укидање обавезе издавања дозвола за увоз. На годишњем нивоу, Министарство трговине, туризма и телекомуникација је издавало око 200 дозвола за увоз робе двоструке намене и око 20 дозвола за извоз, јер Србија још увек није у овој области високо развијена да може у већој мери да извози софицистирану робу.

 У дискусији је постављено питање да ли постоји колизија норми овог Предлога закона са другим законима и дат је одговор да је Законодавни одбор размотрио Предлог закона и констатовао да је Предлог закона у складу са Уставом и правним системом Републике Србије.

 У дискусији су учествовале Снежана Б. Петровић и Јасмина Роскић.

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о извозу и увозу робе двоструке намене, у начелу.

 За известиоца Одбора на седници Народне скупштине одређена је Снежана Б. Петровић, председник Одбора.

Трећа тачка дневног реда – **Разно**

Поводом ове тачке дневног реда није било предлога, питања ни дискусије.

Седница је закључена у 13 часова и 30 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

Александра Балаћ Снежана Б. Петровић